Nu skal Danmark stort set renses for Islam og muslimer. Men orker vi den debat igen? Og igen? Jeg gør ikke. Endnu en Krarup. Endnu en Langballe. Jeg gider simpelthen ikke diskutere på det niveau længere.

Sådan har jeg ikke altid haft det. For nogle år siden ville jeg have reageret med kampgejst. Jeg ville straks være fløjet til tasterne for at forfatte et skarpt og spydigt modsvar. Kampen mod højrepopulisme var i mange år mit primære politiske brændstof.

Men denne sommer skete der noget inden i mig. Jeg var på ferie i en svensk skov med familien, og vi havde lige fanget tre aborrer, som vi havde i en plasticspand. Så ringede telefonen. Det var en journalist, der fortalte om en kronik, som Inger Støjberg havde skrevet.